**Evadat de-aș fi**

*Aurora Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se scurge clipa-n deznădejde, nimic nu mai e sfânt

Iar pe trotuarul lumii din ce în ce mai strâmt

Răceala din privire şi lacrima ce doare

În jungla vieţii sunt cele mai negre fiare.

Balast şi zgură multă se varsă amar din noi

E cel mai crunt și rece, cel mai perfid război

Mă simt un prizonier în zeghe și în lanţuri

Uitat, abandonat și aruncat în șanțuri.

Mi-e dor de taina lumii, mi-e dor de sfânt potir

De-altarele stropite cu-aghiasmă și cu mir

O candelă a iubirii să ardă neîncetat

La interviul vieții să pot să fiu iertat.

Pe jertfa crucii tale, îmi plâng destinul, Doamne,

Că nimeni nu mai este care să ne condamne

La dragoste, ofrandă și generozitate

La rugăciune sfântă către divinitate.

Un evadat de-aş fi din timpul ăsta crud

Din lumea cea haină să fug, să mă exclud

Aș lăsa lumii ocna și tot ce-i păcătos

Și m-aș uni pe veci cu lumea lui Hristos!